
Πέμπτη, 01 Οκτωβρίου2026

ΔΕΛΤΙΟ ΤΥΠΟΥ

Επίσκεψη αντιπροσωπείας του Υπουργείου Εσωτερικών και της Πρεσβείας του Ηνωμένου Βασιλείου στο Αρχηγείο του Λιμενικού Σώματος – Ελληνικής Ακτοφυλακής
Πραγματοποιήθηκε σήμερα στο Αρχηγείο του Λιμενικού Σώματος – Ελληνικής Ακτοφυλακής (Λ.Σ.-ΕΛ.ΑΚΤ.) επίσκεψη υψηλόβαθμης αντιπροσωπείας από το Ηνωμένο Βασίλειο, με σκοπό την ανταλλαγή τεχνογνωσίας και την ανάπτυξη κοινών πρακτικών στη διαχείριση των μεταναστευτικών ροών, την καταπολέμηση των δικτύων παράνομης διακίνησης και την προστασία των θαλασσίων συνόρων.
Στη συνάντηση συμμετείχαν ο Διοικητής του Κλάδου Α΄ (Ασφάλειας και Αστυνόμευσης) Υποναύαρχος Λ.Σ. Γεώργιος Χριστιανός, ο Διοικητής της 7ης Περιφερειακής Διοίκησης Λ.Σ.-ΕΛ.ΑΚΤ., καθώς και Διευθυντές και αξιωματικοί των καθ' ύλην αρμόδιων Διευθύνσεων.
Την αντιπροσωπεία του Ηνωμένου Βασιλείου αποτελούσαν εκπρόσωποι του Υπουργείου Εσωτερικών (Home Office) με επικεφαλής τον Διευθυντή Θαλάσσιων Επιχειρήσεων και Μικρών Σκαφών (Director Maritime and SmallBoats Operations) του Διοικητηρίου Ασφάλειας Συνόρων (BorderSecurityCommand), καθώς και εκπρόσωποι της Πρεσβείας του Ηνωμένου Βασιλείου στην Αθήνα.
Κατά τη διάρκεια της συνάντησης, πραγματοποιήθηκε ανάλυση της επιχειρησιακής διαχείρισης των μεταναστευτικών ροών στην ελληνική επικράτεια από το Λιμενικό Σώμα – Ελληνική Ακτοφυλακή, με παρουσίαση της οργάνωσης και λειτουργίας του Κέντρου Επιχειρήσεων (Κ.ΕΠΙΧ.), των δράσεων για την επιτήρηση των θαλασσίων συνόρων, καθώς και του συνόλου των πλωτών, χερσαίων και εναέριων επιχειρησιακών μέσων του Λ.Σ.-ΕΛ.ΑΚΤ.
Η επίσκεψη ολοκληρώθηκε με εποικοδομητικό διάλογο γύρω από το επιχειρησιακό μοντέλο (modusoperandi) που εφαρμόζει κάθε πλευρά, ενώ από πλευράς Ηνωμένου Βασιλείου παρουσιάστηκαν οι προκλήσεις που αντιμετωπίζονται, ειδικότερα όσον αφορά τη μεταφορά μεταναστών με τη χρήση μικρών φουσκωτών λέμβων (smallboats). Παράλληλα, επιβεβαιώθηκε και υπογραμμίστηκε η σημασία της διατήρησης της υφιστάμενης συνεργασίας και της στενής επικοινωνίας του Λιμενικού Σώματος – Ελληνικής Ακτοφυλακής τόσο με την Εθνική Εγκληματολογική Υπηρεσία (NCA) όσο και με την Πρεσβεία του Ηνωμένου Βασιλείου στην Αθήνα.
Διαθέσιμο φωτογραφικό υλικό έχει αναρτηθεί στην ιστοσελίδα www.hcg.gr
Ακτή Βασιλειάδη Πύλη Ε1-Ε2, 185 10 Πειραιάς, τηλ.: 213137-1714, fax: 210-4191590
website: www.hcg.gr , e-mail: mme@yna.gov.gr

